Per Willy Guttormsen vuonna 1968.
**Per Willy "Betong" Guttormsen** (s. 11. kesäkuuta 1942 Narvik) on entinen norjalainen pikaluistelija. Guttormsen oli maailman kärkiluistelijoita 1960-luvun lopulla ja 1970-luvun alussa erityisesti 5 000 metrin ja 10 000 metrin matkoilla. Hän ei kuitenkaan saavuttanut mitaleita MM-, EM- tai olympiakisoista; hänen paras sijoituksensa oli neljäs niin MM- kuin olympiakisoissakin. Guttormsenia on leimallisesti pidetty jo urheilu-uransa aikana Pohjois-Norjan edustajana. Hän on toiminut 2000-luvulla saamelaisalueen yhteiskunnallisessa toiminnassa.

Urheilu-ura
-----------

Guttormsenin kansainvälinen läpimurto tapahtui vuonna 1964, jolloin hän sijoittui kuudenneksi MM-kisoissa. Hän ei päässyt vielä vuoden 1964 Innsbruckin talviolympialaisiin, koska ei kyennyt vielä haastamaan pitkillä matkoilla Knut "Kuppern" Johannesenia, Fred Anton Maieria ja Per Ivar Moea.

Guttormsen osallistui kaikkiaan 13 EM- ja MM-kisaan vuosina 1964–1972. EM-kisasijoitukset eri vuosina olivat seuraavat: 1965 15. 1966 11. 1968 7. 1970 10. ja 1971 7. Vastaavasti MM-kisoissa sijoitukset eri vuosina olivat: 1965 12. 1966 paras saavutus eli 4. 1967 7. 1968 9. 1971 8. ja 1972 13.

Guttormsen osallistui ensimmäisen kerran olympialaisiin vuonna 1968 Grenoblessa. Molemmilla pitkillä matkoilla, 5 000 ja 10 000 metrillä, hänen sijoituksensa oli neljäs. 10 000 metrillä hän jäi vain vajaan sekunnin päähän pronssimitalin saaneesta ruotsalaisesta Örjan Sandlerista. Seuraavissa talviolympialaisissa Sapporossa vuonna 1972 Guttormsen sijoittui vielä 10 000 metrillä 11:nneksi.

Urallaan Guttormsenilla oli maailmanennätys hallussaan kolme kertaa. Ennätykset olivat hänen hallussaan 12,7 sekuntia, 20 minuuttia ja 10,5 kuukautta. Ensimmäinen näistä syntyi kokonaispisteissä Oslon Bislettillä 11.–12. helmikuuta 1967, kun Guttormsen voittaessaan viimeisen matkan 10 000 metriä saavutti yhteispisteiksi 178.056. Ennätys kesti vain muutaman sekunnin, koska Guttormsenin pari Svein-Erik Stiansen otti Guttormsenin jäljessä maalilinjan ylittäessään yhteispisteiden ME:n haltuunsa luisteltuaan paremmin muut lyhyemmät matkat. Toisen ME:nsä Guttormsen saavutti 10 000 metrillä rikkoessaan kilpakumppaninsa Fred Anton Maierin ME:n ajalla 15.25,9 luistellessaan Oslon Bislettillä EM-kisoissa 28. tammikuuta 1968. Maier itse rikkoi kuitenkin Guttormsenin ME-ajan jo seuraavassa parissa parantaen Guttormsenin ennätystä 5,2 sekunnilla. Kolmas ME oli pidempi-ikäinen, kun Guttormsen luisteli 10. maaliskuuta 1968 Inzellissä ajan 15.16,1. Ennätys kesti vajaan vuoden, kunnes Alankomaiden Kees Verkerk rikkoi sen 26. tammikuuta 1969 12,5 sekunnilla.

Henkilökohtaiset ennätykset
---------------------------

* 500 metriä: 41,2
* 1 000 metriä: 1.24,9
* 1 500 metriä: 2.04,6
* 3 000 metriä: 4.18,9
* 5 000 metriä: 7.14,9
* 10 000 metriä: 15.13,7

Osallistuminen saamelaisalueen yhteiskunnalliseen toimintaan
------------------------------------------------------------

Uransa jälkeen pohjoisen Norjan kasvatti Guttormsen on toiminut Norjan saamelaisalueen politiikkaan kuuluen saamelaispuolueeseen *Sámit Mátta/Lulli-Norggas*, jonka edustajana hän oli Norjan saamelaiskäräjillä eli norjalaisittain Sametingetissä. Guttormsenin asuinpaikka on kuitenkin ollut etelämpänä Åsnesin kunnassa, Hedmarkin läänissä.

Lähteet
-------

1. ↑  Per Willy GUTTORMSEN *olympic.org*. Viitattu 21.10.2019.
2. ↑  Per Willy Guttormsen speedskatingstats. Viitattu 8.3.2015. (englanniksi)
3. ↑  Per Willy Guttormsen sport-reference tietokannassa sports-reference.  Arkistoitu 25.8.2009. Viitattu 8.3.2015. (englanniksi)
4. ↑  Per Willy Guttormsen speedskatingstats-tietokannassa speedskatingbase. Viitattu 8.3.2015. (englanniksi)
5. ↑  «Bettong» i samemanntallet speedskatingbase.  Arkistoitu 2.4.2015. Viitattu 8.3.2015. (norjaksi)
6. ↑  Verdensrekordholder på sameliste NRK. Viitattu 8.3.2015. (norjaksi)